  Виталий Пронин  Кивалтон ёзъёсты электрон амалэн ужаны выжтонлы вуоно арлы бюджетын чакламын 88 миллион манет. Озьы бадӟым кивалтӥсьёс но, муниципал чиновникъёс но калыклэн юан-куронъёсызлы валэктон сётыны кулэ электрон амалэн. Тазьы уз луэ гожтэтъёсын ӝеганъёс, кулэсмозы кузьмаськон учыръёс, вера республикаысь информатизацияя но связья министр Владимир Перешеин. Туэ ар пумозь кивалтӥсьёс 33 пумо услугаез электрон амалэн сётыны кулэ ни. Вуоно арлы куронъёс уката йыло - 58 пумо валэктонъёсты калыклы компьютер пыр келяно луоз. Соин ужан интыосы компьютер пуктылэм сяна, нырысь ик сюлмаськоно тодӥсь-валась специалистъёсты дасян пумысен.Пумен шара луо гурт поселениос но. Озьы котькуд гурт администрацилэн луыны кулэ аслаз сайтэз. Тани Пичи Пурга ёросысь 15 муниципал кылдытэтъёс пӧлысь 10-эзлэн вань веб-сайтэз. Шуом, Баграш-Бигра гурт администрацилэн сайтысьтыз, телефонъёсты но кивалтӥсьёслэсь нимтулъёссэс сяна, шедьтыны луэ мукет тунсыко документъёсты но. Кылсярысь, кудбыдӟа поселенилэн бюджетэз, кытчы но кӧня мынэ уксё. Вань пӧртэм заявлениослы чаклам бланкъёс но: гурт йырлы куриськон, музъем кесэг куронлы чаклам заявление.Баграш-Бигра гурт администрацилэн йырыз Владимир Ложкин верамъя, татын Интернет юрттэ азьлане вамыш лэсьтыны. Котькуд коркан сямен вань телефон, со пыр адямиос «вотэсэ» пото.Администрация сяна, Интернеттэк улыны туннэ уг быгаты «Первый май» СПК. Гурт ужъёслы кулэ луись выль техника, картофка но ю кидысъёс сярысь йырзэс кема тӥяса уг уло - ивор вотэсэ пыро. Соин биграос понна Интернет бадӟым пайдаен берытске.Елена Скворцова.  